runetrust/blame-folketinget-dk huggingface dataset:
Martin Henriksen (DF), 2010-02-05:
Hvordan forholder den socialdemokratiske ordfører sig så til, at Frank Jensen i Kristeligt Dagblad den 22. september 2009 – og han er jo så blevet overborgmester i mellemtiden – siger, at han gerne møder op i den kommende moské i København, og at det for ham ingen forskel gør, om den er betalt af Iran eller ej?
Sandra Elisabeth Skalvig (LA), 2025-11-05:
Desværre tabte vi i Liberal Alliance kampen for, at pladserne skulle placeres geografisk der, hvor der er en efterspørgsel, hvilket betyder, at pladserne desværre ikke kan oprettes på uddannelser i København og Aarhus, på trods af at der også her er en stor efterspørgsel efter ingeniører og it-specialister og en relativt lav ledighed i forhold til uddannelserne.
Rune Lund (EL), 2006-12-15:
Nok så frejdigt anføres det, at lovforslaget vil give administrative lettelser for kommunerne, og det lyder besnærende, og det kan være fint nok, men det er bare ikke noget, som er særlig godt, når vi jo ved, at der er problemer med det manglende kommunale tilsyn, hvilket Enhedslisten også fremførte som et problem under førstebehandlingen.
Karina Adsbøl (DF), 2021-03-02:
Ældre Sagen bemærker endvidere, at Styrelsen for Patientsikkerhed bør netop sikre, at der er afsat tilstrækkelige ressourcer, og her tænker de også på selve opfølgnings- og læringsforløbene, og det er selvfølgelig vigtigt, at man i forbindelse med opfølgnings- og læringsforløbene får sat ressourcer nok af.
Peter Duetoft (CD), 1999-01-28:
Og på den måde er det vores opfattelse, at det kan være meget frugtbart, det kan være en glimrende måde at gå i gang med at røre de her emner på, ikke fra starten fordi man partout vil have en speciel artikelformulering, men fordi der er nogle grundlæggende diskussioner i samfundet, vi må have. Vi tror, det er på tide at tage sådan en diskussion.
Torsten Schack Pedersen (V), 2006-04-07:
Det giver en effektivisering af arbejdsgangene i det offentlige med en lang række gode, store effektiviseringsgevinster til følge, og det gør det også betydelig lettere for virksomhederne, fordi det bliver mere effektivt, og det afspejler sig selvfølgelig også i høringssvarene, som er ovenud positive.
Lars Løkke Rasmussen (V), 2014-03-11:
For nu at løbe diskussionen i gang, og da jeg kun har 18 sekunder til det, fordi jeg er på det tredje tillægsspørgsmål i forhold til det spørgsmål, der handlede om DONG, så vil jeg egentlig bare indskrænke mig til at stille statsministeren et politisk spørgsmål, nemlig spørgsmålet, om det er statsministerens politiske holdning, at alle EU-borgere, der er arbejdstagere i Danmark, skal have ret til fuld børnepengesats, fra den første dag de arbejder i Danmark.
Jeppe Kofod (S), 2020-12-09:
Jeg er klar over, at en del af begivenhederne er blevet aflyst på grund af covid-19, men regeringen har sammen med Tyskland prioriteret, at mange af aktiviteterne skal gennemføres, når covid-19 forhåbentlig tillader det i 2021, og det er jeg rigtig glad for at vi kan, for det er vigtigt at markere – også i vores venskabsår – de tætte kulturelle bånd, vi har med hinanden.
Trine Pertou Mach (EL), 2024-12-18:
Og selv om man kan lege med ordene, altså om man er restriktiv eller mere restriktiv og alt det der, så har det jo ikke ført til nogen konkrete ændringer, og det, Danmark gør, er at eksportere komponenter til fly, kampfly, der er i luften over Gaza, og som bomber palæstinenserne og slår dem ihjel.
Jesper Langballe (DF), 2003-04-29:
For det første: Vil hr. Morten Homann medgive mig, at den meget rigide regel om, at bachelorgraden, bachelorprojektet skal ligge efter 3 år i studieforløbet, dette her mantra, 3+2, bachelorkandidat, må man nærmest kalde en EU-implementering.
Peter Duetoft (CD), 2000-05-03:
Men jeg siger, at det giver legitimitet til mennesker, der er mere rabiate, og som mener, at det i dag altså er legitimt at råbe efter folk, der er fremmede, og chikanere folk, der er fremmede, og virkelig volde ubehageligheder, fordi den sprogbrug er kommet ind i den politiske debat.
Svend Heiselberg (V), 2002-11-28:
Det skyldtes bl.a., at der afhængigt af stiftelsestidspunktet ville skulle ydes tilskud til selskabets varetagelse af færgebetjeningen i en overgangsperiode fra selskabets stiftelse, til det vindende rederi påbegynder driften. Som nævnt i forslaget rejser dette en række EU-retlige problemstillinger, som skulle drøftes med EU-Kommissionen.
Jørgen Arbo-Bæhr (EL), 2005-04-27:
Det førte jo i hvert fald til den gældende lovgivning, som, uden at jeg her står og giver nogen prognose for, hvad regeringens udspil vil ende med, vel af alle betragtes som en lovgivning, som ikke er frygtelig konsistent, når retstilstanden nu er den, at alle, dog ikke læger, kan medvirke til insemination af enlige kvinder, også andre sundhedspersoner end læger.
Jytte Andersen (S), 1998-04-28:
Jeg vil i løbet af foråret - ikke færdiggøre, men lægge ud til en lidt bredere debat en perspektivplan om de kommende års brede boligpolitiske indsatsområder, og dér er det min agt, at perspektivplanen vil tage som udgangspunkt at se specielt på de belastede bydele og sætte dem i fokus.
Johs. Poulsen (RV), 2009-03-26:
Derfor er det jo også interessant at konstatere, at både de kommunalejede, en række af de privatejede i DANVA og en række af de, som har talsmænd i den private sektor, siger, at det ikke kan gøres billigere, end det gøres i dag, og at det, man indfører nu, blot vil være et fordyrende led, bl.a. det centrale element, der så smukt kaldes forsyningssekretariatet, men som jo altså er centrale embedsmænd, der nu skal sidde og bestemme over vandsektoren.
Bertel Haarder (V), 2003-02-07:
I Kosovo har vi helt særlige problemer af en særegen type, som vi ikke har været ude for før, men nu er der en enighed mellem ministeriet og Kosovos FN-regering om, at vi nu kan få gang i hjemsendelserne igen. Så jeg kan forsikre, at regeringen gør, hvad den kan, men den har også brug for nogle ekstra redskaber.
Holger K. Nielsen (SF), 2009-12-03:
Men det vigtigste er altså, at det ses i sammenhæng med de sikkerhedspolitiske udfordringer, som vi står over for, og at vi i den sammenhæng får en debat om, hvordan vi har tænkt os, at vi skal bruge de kampfly, og at vi får en debat om, at vi kan få et fly, der passer til de behov, vi nu har her i Danmark.
Johanne Schmidt-Nielsen (EL), 2014-12-02:
Men ud over det er jeg meget glad for, at meldingen fra statsministeren var klar, nemlig et nej til mere hetz mod de mennesker, der er blevet ramt af ledighed, og selvfølgelig – og desværre – er der arbejdsgivere i Danmark, som ikke påtager sig de pligter, de burde påtage sig, som ikke løfter deres ansvar.
Martin Lidegaard (RV), 2016-06-02:
Det er helt betimeligt og relevant at tage den her diskussion mindst en gang om året, simpelt hen fordi situationen jo er utålelig, især i de besatte områder, og fordi verdenssamfundet jo i efterhånden mange årtier har skullet kigge på en konflikt, der bliver stadig mere fastlåst og med store tabere, især i den civile befolkning, ikke mindst på palæstinensisk side, men i virkeligheden jo også med hensyn til begge befolkningers langsigtede sikkerhed, som flere har været inde på.
Pernille Rosenkrantz-Theil (S), 2013-04-30:
Det ville der da være en eller en form for konsistens i, og derfor glæder jeg mig til at høre, når Enhedslisten kommer på talerstolen, hvorfor det er, at man ikke i forlængelse af det her fremsætter et forslag om et forbud mod at pumpe olie op af Nordsøen.
Anne Grete Holmsgaard (SF), 2003-03-28:
For os er det afgørende at få de elementer, der har karakter af bestyrelse, ud af ForbrugerForum, sådan at det udelukkende er et dialogforum, altså det, vi traditionelt har i statslige råd og nævn, nemlig at man rådgiver, men den, man rådgiver, er på ingen måde pligtig til at følge ens rådgivning, og man inspirerer. På den måde vil man have værdien af et godt forum mellem de parter, der indgår i det, men der må efter vores mening under ingen omstændigheder være tale om nogen form for semibestyrelse på det her område.
Roger Courage Matthisen (ALT), 2019-04-04:
Men så undrer det mig bare, at den mindskning af efterspørgslen ikke harmonerer, synes jeg, med den måde, som regeringen vælger at gøre det på – ved at afskaffe solcelleordningen, ved ikke at fritage elbiler for afgifter, ved ikke at sørge for, at afgifterne på benzin og diesel egentlig følger en kurve, der dermed er med til at fortrænge efterspørgslen.
Frank Aaen (EL), 2009-05-19:
Hvis jeg nu har ret i, at USA, danske soldater og andre i koalitionen er blevet så upopulære, at de ikke kan blive der og vinde befolkningens tillid, skal man måske begynde at tænke i at inddrage nogle styrker fra andre lande, som kan indgå som en fredsbevarende styrke.
Marlene Ambo-Rasmussen (V), 2020-12-02:
Lad os sige, at man kunne dele de kvinder op, som gik ind i social freezing, så man kun hjalp dem, hvor det virkelig gav mening, og hvor vi var sikre på, at det ikke endte i et forløb, der koster det hvide ud af øjnene, og hvor kvinden eller parret aldrig nogen sinde fik et barn ud af det, eller hvor det endte med spædbarnsdød, eller hvor det blev et barn født med handicap.
Rosa Lund (EL), 2020-02-07:
Begrundelsen var dengang, at vi ikke anså det for forskningsmæssigt afklaret, om et forbud mod børnesexdukker ville føre til flere overgreb mod børn, eller om dukkerne tværtimod virkede præventivt som en slags lynafleder, så mennesker, der følte trang til at begå seksuelle overgreb mod børn, brugte dukkerne til at få afløb for deres trang i stedet for at forgribe sig på et barn.
Astrid Carøe (SF), 2023-12-08:
Vi er bekymrede for, at forslaget kan føre til et øget løntrykkeri og en tendens til A- og B-hold på det danske arbejdsmarked, især i relativt uorganiserede brancher som f.eks. på landbrugsområdet eller i restaurationsbranchen, og derfor kan SF ikke støtte forslaget.
Mette Frederiksen (S), 2025-04-08:
Den er vigtig for tusindvis af danskere og deres pårørende og deres familier, og jeg er meget, meget stolt over, at vi nu kan lave ikke alene en stor økonomisk indsprøjtning i en del af sundhedsvæsenet, der trænger dertil, men at vi også kan give nye patientrettigheder, at vi kan sikre en bedre og mere sammenhængende indsats, og at vi ikke mindst også som samfund tør sige, at vi ikke kan kigge på psykiatrien alene; vi bliver også nødt til at kigge på det omkringliggende samfund, herunder at sikre og understøtte, at flere børn og unge får et aktivt fællesskab, en god hverdag at være en del af, for det er igennem fællesskaber, at vi mennesker lever, og det er også i fællesskab, at vi kan forebygge nogle af de mistrivselsproblemer, vi desværre oplever.
Keld Albrechtsen (EL), 2004-11-18:
Hr. Poul Fischer er jo med på at bygge alle disse motorveje, der pumper bilerne ind i byen, det er også hans ønske, at der skal køre biler inde i byen, og det er også derfor, hr. Poul Fischer vedkender sig, at så må der også være en masse parkeringspladser.
Morten Bødskov (S), 2010-04-07:
Det er jo klart, at man kan se på statsministeren, at det ikke er nogen bekvem situation at være i, at man har en udenrigsminister, som omtaler det pågældende møde, som altså finder sted i et forum, som jo har berøring med et dansk formandskab, som et snakkemøde.
Thor Möger Pedersen (SF), 2012-01-25:
Desuden har virksomheden mulighed for at overvælte afgiften i prisen på varen, så det bliver forbrugeren, som kommer til at bære afgiften, og det er jo netop denne meromkostning for forbrugerne i form af højere pris, som skal skabe et incitament til lidt lavere forbrug af de usunde fødevarer.
Peter Skaarup (DF), 2021-04-19:
Vi har haft samråd, vi har haft spørgsmål, fru Rosa Lund har selv deltaget i selve debatten, vi havde herinde – både første- og andenbehandlingen – om, vi overhovedet skulle have en rigsretssag mod fru Inger Støjberg; noget, som vi jo var dybt uenige om.
Pernille Rosenkrantz-Theil (S), 2023-03-22:
Og der skal vi huske på, at en meget stor andel af dem, der lever på gaden, har været anbragt uden for hjemmet som børn, og det vil sige, at de har haft en opvækst, hvor der heller ikke har været et hjem – hvor der givetvis for nogles vedkommende har været en bolig og pletvis har været en plejefamilie, men hvor der rigtig meget af tiden har været afbrudte forløb, og hvor man aldrig har fået det forhold til et sted, at det faktisk var ens hjem og ens base og de ting, som vi andre tager for givet.
Steen Gade (SF), 2006-12-12:
For det, jeg synes fremgår stjerneklart af besvarelserne også i udvalget, er, at hvis man tager udgangspunkt i de der normtal 2005 og 2006, bedste staldsystem og den kombination, så er det ligegyldigt, hvad procenttal der står, så kommer der ikke ny teknologi – ikke med det grundlag, der er.
Peter Kofod (DF), 2024-11-26:
Man kan jo egentlig gøre det ret kort og sige, at i de aftaler, man er med til at indgå, skal man selvfølgelig støtte udmøntningen af dem, og det her er jo et lovforslag, der udmønter den flerårsaftale om skattevæsenets økonomi, som Dansk Folkeparti er en del af.
Flemming Hansen (KF), 2002-05-14:
Jeg skal bare sige til fru Margrete Auken, at det er svært at holde sådan en lang tale, og hvis der er noget, fru Margrete Auken ikke har forstået, så håber jeg på, at det kan hjælpe fru Margrete Auken med det tilbud, jeg nu giver, nemlig at jeg gerne personlig skal oversætte min tale til fru Margrete Auken, så hun i hvert fald kan sige, at hun har haft mulighed for at forstå den.
Line Barfod (EL), 2005-03-03:
Jeg synes, det ville være rart, når der kommer den slags frem i pressen, at vi så kunne få en afklaring, så jeg håber, at man i Justitsministeriet går et skridt videre i retning af åbenhed om, hvor meget man går ind i konkrete sager, også når det ikke er et direkte pålæg som det, der er omtalt i dette lovforslag.
Torsten Gejl (ALT), 2018-12-07:
Som hun siger: »Det er jo vores økonomiske sikkerhedsnet, som pludselig forsvinder. Min mand og jeg har betalt til a-kassen i de sidste 4 år, fordi vi fik at vide, at vi kunne medregne arbejde i USA til at få dagpenge, når vi kom hjem.«
Jens Hald Madsen (V), 1999-10-29:
Jamen jeg synes da, det er en flot politisk tanke, og jeg ville da håbe, at der var flere partier, der ville støtte det og sige, lad os nu få sorteret alt det her socialpolitik væk fra boligpolitikken og fokusere på det enkelte individ i stedet for at fokusere på mursten. Det ville glæde mig meget, hvis vi kunne samle et flertal for at få sådan en debat og spørge: Handler det i virkeligheden ikke om, at vi skal hjælpe den enkelte studerende med de omkostninger, han har, kigge på de reelle omkostninger og så f.eks. give den studerende et enhedsbeløb?
Jette Gottlieb (EL), 2024-03-19:
Enhedslisten kan derfor ikke støtte den del af lovforslaget, der handler om helbredsoplysninger, i sin nuværende form, og vi vil derfor opfordre ministeren til at uddybe, hvordan vi får sikret, at der sker en ensartet behandling af alle uanset sygdomshistorik, der jo ikke er relevant for ansøgningen.
Nick Zimmermann (DF), 2025-01-16:
I tidernes morgen, da den startede, var der måske i virkeligheden tale om en reel bekymring for klimaet, og man havde nogle gode idéer, og man ville gerne gøre forskellige ting, men nu tror jeg simpelt hen, at man er blevet så desperat i forsøget på at fremstå som det grønneste parti ude på venstrefløjen, at man simpelt hen i virkeligheden er klar til at præsentere, hvad det skal være.
Frank Aaen (EL), 1998-10-28:
Og man skal ikke skyde på kommunerne, som jeg ved at regeringen nogle gange gør, for baggrunden for, at kommunerne i øjeblikket indskrænker, er jo den aftale, regeringen har lavet om kommunernes økonomi for 1999 og årene fremover, som er en aftale om garanteret forlængelse af ventelisterne.
Ellen Trane Nørby (V), 2018-11-27:
Og både den del, der handler om at oprette Center for Markedsovervågning i Sikkerhedsstyrelsen i Esbjerg og flytte kompetencer fra Lægemiddelstyrelsen i København og placere dem i Esbjerg i et nyoprettet center, og også den del, der handler om – også som en del af en stærkere tobakskontrol – at sikre, at det center kommer til at være placeret i Sikkerhedsstyrelsen i Esbjerg og ikke i Sundhedsstyrelsen i København, som der er røde partier, der har talt for, er et udtryk for, at regeringen prioriterer et Danmark i bedre balance.
Kristian Jensen (V), 2005-11-25:
Jeg undrer mig især, fordi Det Radikale Venstre er finanslovaftalepart på infrastrukturdelen, hvor vi netop har aftalt at styrke vej og bane, og derfor er det ikke et alternativ, men et supplement til styrkelse af vej- og banedelen, at vi fjerner flypassagerafgiften.
Marianne Jelved (RV), 2004-12-15:
Jeg skal ikke komme ind på alle de ting, hvor jeg mener at regeringen har prioriteret forkert, men fremhæve, at jeg håber, at vi i fællesskab, og at vi med brede forlig i fremtiden – det vil jo blive tilfældet, når vi får et regeringsskifte – igen vil få det samarbejdende folkestyre til at arbejde på de reelle og indholdsmæssige områder.
Annie Lunde Hansen (CD), 2000-05-02:
Alle kan begå fejl, siger man, også når det gælder fødevaresikkerhed, men det er da klart, at der er en grænse, og den grænse skal efter vores opfattelse trækkes ved grovheden, hvilket bl.a. indebærer en vurdering af risikoen og af, hvilke subjektive ting som kan henføres til forsømmelse.
Franciska Rosenkilde (ALT), 2023-10-05:
Det har vi gjort flere gange i løbet af historien, og det kan vi sagtens gøre igen, for det er sådan, at ens arbejdsevne og ydeevne også hænger sammen med, hvordan man har det, og hvor syg man er, og hvor stresset man er, og hvor sygemeldt man er.
Ole Sohn (SF), 2004-05-28:
Et eller andet sted havde jeg sådan set forestillet mig, at det parti, der ville give det her forslag sin allerstørste støtte, ville være Dansk Folkeparti, for forslaget går sådan set ud på at sikre, at de dårligst stillede i samfundet får et pensionsløft i lighed med folk, der er på arbejdsmarkedet, altså til gavn for folk, der er kommet til skade, der er blevet nedslidt på arbejdet, eller folk, der slet ikke har haft mulighed for at komme ind på førtidspension eller lignende.
Johanne Schmidt-Nielsen (EL), 2016-03-15:
Altså, de socialrådgivere, som i forvejen har så vanvittig travlt, og som i forvejen har alt, alt for mange sager på deres borde med de konsekvenser, det nu engang kan have for deres arbejde, skal altså nu til manuelt at gennemgå 200.000 sager for at finde ud af, hvem det er, man skal tage pengene fra.
Birgitte Josefsen (V), 2010-11-04:
Nu kunne det jo være rigtig spændende og meget interessant at have en diskussion om fradrag for sundhedsforsikringer, men jeg er helt sikker på, at hvis vi skulle have hele den patientgruppe ind i det offentlige sundhedsvæsen, så ville det ikke blive en besparelse, så vil det blive en stor udgift.
Kristian Thulesen Dahl (DF), 2019-11-12:
Vi bliver i hvert fald i forhold til dem, der har dobbelt statsborgerskab – det var jo den lovgivning, vi vedtog her i Folketinget den 24. oktober, og regeringen bad om at få forslaget hastebehandlet – nødt til at spørge, hvornår man så effektuerer den lovgivning, som man bad om i hast at få vedtaget her i Folketinget, for der er vel ikke nogen, der endnu har fået frataget det dobbelte statsborgerskab – altså det danske statsborgerskab, når man har dobbelt statsborgerskab – så hvornår kommer det til at ske?
Brian Mikkelsen (KF), 2009-02-19:
Derudover skal der normalt foreligge samtykke fra forældremyndighedens indehaver, og hvis et barn er anbragt uden for hjemmet, f.eks. i familiepleje, skal kommunen normalt give tilsagn til besøg i institutionen, og en kommunal medarbejder eller familieplejen skal ledsage barnet til besøget.
Samira Nawa (RV), 2025-11-27:
Og jeg kan have en bekymring for, at det vil ende med, at det altid er mor eller i rigtig høj grad vil være mor, der går hjemme med et sygt barn, fordi det er hende, der har den laveste løn; i øvrigt et andet problem, som vi også skal og er godt i gang med at fikse.
Søren Egge Rasmussen (EL), 2023-11-09:
Hvad er den økonomiske pris ved, at landmændene har en produktion, hvor der er 185.000 søer, der dør ude i staldene, og som skal slæbes ud, og hvor man skal betale en pris for at komme af med dem til Daka, i forhold til at man havde en produktion, hvor man havde mere styr på det, hvor der ikke var så mange grise, der skulle aflives eller døde ude i stalden, og hvor man i stedet for kunne sælge de ældste søer til medisterpølse på slagteriet?
Anders Samuelsen (LA), 2017-10-26:
Det er positivt, at fokus i meddelelsen er på de områder, hvor EU i særlig grad har en merværdi at byde på gennem forskning og gennem en koordineret og fokuseret anvendelse af EU's finansieringsinstrumenter til fordel for en bæredygtig økonomisk udvikling til gavn for de arktiske befolkninger.
Henrik Dam Kristensen (S), 2013-03-20:
Jeg vil bare sige, at når man har sådan en proces som den her, er der nogle regler, der skal følges, i forhold til udbud osv., og jeg ved ikke, om der er nogen, der kunne have klaret det her på 6 uger; det er selvfølgelig nemt at påstå efterfølgende, men det tør jeg ikke sige noget om.
Magnus Heunicke (S), 2013-10-03:
Ja, der er det jo indrettet sådan, at det efter vores skattereform hvert år frem til 2022 vil være sådan, at der kommer lettelser i bunden til ganske almindelige lav- og mellemindkomstfamilier, til den enlige forsørger, så det hvert år vil være sådan, at der er færre, for hvem det ikke kan betale sig at tage et arbejde, end der har været på noget tidspunkt under VK-regeringens 10 års regeringstid.
Astrid Krag Kristensen (SF), 2006-10-27:
Men det kan måske også være, at vi skal forstå den her hårdnakkede støtte til et kontanthjælpsloft, som ikke skaber dynamik, som ikke skaber resultater, men bare skaber fattigdom og ulighed, derhen, at regeringen og beskæftigelsesministeren har besluttet sig for endelig at anerkende ulighed som et selvstændigt gode.
Özlem Sara Cekic (SF), 2009-03-17:
Jeg kunne rigtig godt tænke mig at høre ordføreren sige noget om - ud over det sædvanlige, vi hører om frit valg, så man kan gå til de private behandlere, for det kommer der ikke flere hænder af - hvilke tanker man har gjort sig i forhold til den kompetencemangel, der er i psykiatrien.
Ole Stavad (S), 2000-11-09:
Det, vi jo kan konstatere, er, at når ejendomsmarkedet er for stærkt opadgående, hvad der betyder, at værdierne bliver større, er der en meget betydelig del af den værdistigning, der også kommer ud i forbrug, hvilket betyder, hvis vi skal holde balancen i økonomien, at vi skal tage penge fra andre, hvis ikke vi forsøger at lave reglerne om, som vi gjorde eksempelvis med pinsepakken, som er den største finanspolitiske stramning, vi har foretaget, hvor vi har taget færrest penge fra folk. Så kan det godt være, at fru Mariann Fischer Boel siger, at folk føler.
Mogens Nørgård Pedersen (KRF), 2003-04-02:
Beslutningsforslaget peger på, at det primært er Arla Food, der bestemmer i Mælkeafgiftsfonden, og Danish Crown, der bestemmer i Svineafgiftsfonden. Vi må arbejde for at få en bredere repræsentation i bestyrelsen, der dels afspejler et bredere udsnit af landbruget, dels også har en bredere repræsentation fra øvrige dele af samfundet.
Mette Thiesen (DF), 2025-11-19:
For noget tid siden blev jeg bevidst om, at det, man kalder walkie-talkie-banko, faktisk kom ind under onlinespil i en lovgivning, som vi i hvert fald ikke er en del af i Dansk Folkeparti, fordi vi netop ikke mener, at den afbureaukratiserer hele det her område, der netop skaber alt det her fællesskab, som vi så gerne vil have have mere af.
Marianne Stentebjerg (RV), 2001-03-27:
Der er allerede nu rekrutteringsproblemer inden for området, men jeg er sikker på og har et håb om, at den nye omstrukturering og den nye reform af uddannelsen vil give et løft til uddannelsen, og jeg håber på, at mange flere vil rekrutteres til uddannelsen, end der sker for nuværende.
René Gade (ALT), 2018-11-27:
Men jeg vil jo sige til det, om vi synes, EU går i en fredeligere retning rent investeringsmæssigt, og hvad vi samarbejder om at indkøbe af krigsmateriel, at det er en diskussion, som jeg synes er lidt arbitrær, i forhold til om vi skal prioritere og finde ud af, hvad det samarbejde kan, frem for bare at lade det ligge.